Հուլիսի 31-ին Սիսիան համայնքի Շաղատ բնակավայրում բռնկված հրդեհի հետևանքով այրվեց յոթ գոմ, 4750 հակ խոտ, ընտանի կենդանիներ, 1000 կգ գարի, ջերմահարվեցին նաև մոտակա բնակելի շենքերի պատուհանները: Վնասի չափը, Սիսիանի համայնքապետարանի «Արտակարգ իրավիճակների հետևանքով ֆիզիկական և իրավաբանական անձանց պատճառած վնասները գնահատող հանձնաժողովի» տվյալների համաձայն, կազմում է մոտ 11 մլն դրամ: Հրշեջ փրկարարների հավաստմամբ՝ հրդեհը կանխելը գրեթե անհնար էր, քանի որ բռնկվել էր տանիքներում կուտակված խոտը: Սակայն բնակիչներն այլ կարծիքի են, ասում են, եթե հրշեջ մեքենաները սարքին լինեին, միգուցե հնարավոր լիներ վնասը գոնե կիսով չափ նվազեցնել: